शैकी ने शंकर से प्यार किया, लेकिन उसने सुहानी से शादी की, जिंदगी फिर उन्हें करीब ले आई
“तुम जिसे दो टके की लड़की कहती हो वो मेरी सबसे अच्छी दोस्त है। उसने सिर्फ मेरे साथ ही नहीं मेरे पूरे परिवार के साथ अपनी दोस्ती निभाई है।"
“ये डांस नहीं सर्कस है” दीप्ती सिर झटककर एक ओर हट गई।
“मेरी ओर तो ऐसे देखो ही मत, मुझे पागलों के सरताज नाम का अवॉर्ड पाने में कभी दिलचस्पी नहीं रही” समारा हाथ झटककर मुस्कुराई।
“तुम और तुम्हारे यूनीक आइडियाज एक दिन जरूर किसी की जान लेकर रहेंगे। और हमारी जान बड़ी कीमती है। अभी तो मुझे जाने कितनी दुनिया देखनी है। पहला-पहला प्यार हुआ है मुझे...” नैना के नाटकीय अंदाज पर पूरा ग्रुप ठाहाके लगाने लगा और शंकर सिर थाम कर बैठ गया।
तभी शैकी की एंट्री हुई और सबकी मुस्कुराती निगाहें उसकी ओर उठ गईं। “लो आ गई शंकर की हीरोइन।” दीप्ती बुदबुदाई।
समर्थ ने भी आंखों ही आंखों में कुछ कहा और सोफे पर पसर गया।
“देन? वाट इज टुडेज स्टेप्स? कोरियोग्राफ तो तुम कर ही चुके होगे?” अपना स्टाइलिश पर्स एक ओर बेफिक्री से फेंकते हुए वो फ्रिज से चिल्ड बियर निकालकर सोफे पर पसर गई।
शंकर ने अपने स्टेप्स करके दिखाए और अपने पार्टनर के स्टेप्स बताए तो शैकी की आंखें हैरानी से गोल हो गईं।
“वाव! इंक्रेडिबिल! चलो शुरू करते हैं” वो उत्साह से उछलकर खड़ी हो गई, पर अब तक शंकर चिंतित हो चुका था। “रहने दे ब्रो, अब तो सबके कहने से मुझे भी लगने लगा है कि इसमें खतरा है” पर शैकी का चेहरा जरा भी सीरियस नहीं हुआ।
“हाय जान! हम लोग वो गाना कब कोरियोग्राफ करेंगे? दिल दिया है जां भी देंगे ऐ सनम तेरे लिए।” सब हंसे और प्रैक्टिस शुरू हो गई।
ये पढ़ाई में बेहद एवरेज रहे युवाओं का वो ग्रुप था जिसने अपने करियर की राह खुद निकाली थी। इवेंट मैनेजमेंट और वेडिंग प्लानर का काम करने वाला एक बड़ा सा ग्रुप था जिसमें कई छोटे ग्रुप थे। ये कोरियोग्राफी का ग्रुप था। हर तरह के काम के साथ ये हर हफ्ते यूनीक कोरियोग्राफी का एक वीडियो अपने चैनल पर भी अपलोड करते थे।
शंकर सबका लीडर था। शैकी को छोड़कर बाकी सभी मिडिल क्लास के युवा थे। उनकी इतनी कमाई अच्छे से हो जाती थी कि घर पर पैरेंट्स के साथ रहकर अच्छे से गुजर हो जाए। सबके पैरेंट्स भी इस बात से खुश थे और बच्चों की तरक्की में सहयोग करते थे।
बस, शैकी ही ऐसे परिवार से थी जहां इफरात पैसा था। वो सिर्फ अपने पैशन के लिए इनके साथ जुड़ी थी। पर उससे भी बड़ा कारण था शंकर के लिए उसकी दीवानगी। ये सब एक ही स्कूल के पढ़े थे। शैकी बहुत सालों से शंकर को चाहती थी। उसने कई बार अपनी मुहब्बत का खुलकर इजहार भी किया था, पर शंकर के खयालों में कोई अनजानी बसती थी।
शो हिट रहा। सिर्फ एक हफ्ते में इस परफॉर्मेंस को दस मिलियन व्यूज मिले। “वाव! इस बार इतना पैसा मिला है कि लगता है कुछ सॉलिड अर्निंग हुई” लैपटॉप पर अमाउंट देखकर शंकर भावुक हो गया। वो शैकी के पैसे उसके एकाउंट में ट्रांसफर करने जा रहा था कि शैकी ने उसका हाथ थाम लिया।
“अगले हफ्ते तेरा जन्मदिन है न! मेरा बड़ा मन था कि तुझे कुछ ऐसा गिफ्ट दूं जिससे तुझे दिली खुशी मिले। ये परफॉर्मेंस मेरा गिफ्ट समझ ले, प्लीज!” कहते हुए शैकी ने बड़े प्यार से शंकर की ओर देखते हुए अपनी बांहें उसके गले में डाल दीं।
शंकर ने हौले से उसकी बांहें छुड़ाते हुए कहा, “कैफे चलें?” शैकी की आंखें चमक उठीं।
फिर शंकर ने शैकी से अपनी बात कहनी शुरू की, “देखो शैकी! मैं तुमसे पहले भी कई बार कह चुका हूं। अब साफ-साफ कहना जरूरी लगने लगा है। तुम दुखी मत होना।” कहते हुए शंकर ने उसका हाथ कोमलता से अपने हाथो में ले लिया।
“तुम मेरी सबसे अच्छी दोस्त हो, पर मेरे खयालों में जैसी लड़की है तुम बिल्कुल वैसी नहीं हो। फिर मेरे घर में तुम्हारा एडजस्टमेंट पॉसिबल नहीं है। तुम्हारी ड्रेसेज, तुम्हारा रहन-सहन… और परिवार से अलग मैं होना नहीं चाहता।”
“मैं कहती तो हूं कि खुद को तुम्हारे मुताबिक ढालने की कोशिश करूंगी...” शैकी रुंआसी हो गई।
“ये लॉन्ग टर्म में प्रैक्टिकली पॉसिबिल नहीं होता,” शंकर ने समझाया।
“देखो, मैं कज़िन की शादी में अपने कस्बे में गया था। वहां मुझे एक लड़की पसंद आई। मेरे घर वालों ने बात पक्की कर ली है,” शैकी शॉक्ड सी कुछ देर शंकर की आंखों में देखती रही। शंकर ने उसे सांत्वना देने के लिए गले से लगा लिया।
सुहानी इनक्रेडिबल इंडिया ब्यूटी थी। बिल्कुल शंकर के सपनों की हीरोइन जैसी। शर्मीली, अनछुई, सलीकेदार। उसकी हर अदा में अदब था। उसे पाकर शंकर के दिन जन्नत बन गए थे। शादी के शुरुआती छह महीने बसंत के नए खिले फूलों की खुशबू की तरह बीत गए। करवा चौथ का त्योहार था। शंकर की खुशी का ठिकाना न था। सब कुछ फिल्मी हो रहा था उसकी जिंदगी में।
रात में उसने अपनी दुल्हन को बांहों में भरा तो वो बड़ी अदा से पीछे हट गई, “आपने मुझे करवा पर कोई गहना नहीं लाकर दिया। मैं नहीं बोलती आपसे!”
“अरे, अभी पिछले महीने तो तुम्हारी बर्थडे पर अंगूठी ली थी। इतनी जल्दी-जल्दी सोना खरीदता है कोई?” शंकर ने समझाया।
“इत्तू सी अंगूठी को आप सोना कहते हैं? पहले करवा पर तो भारी गहने दिलाते हैं लोग। मेरे जीजाजी ने तो दीदी को...” वो इठलाई।
“देखो सुहानी, मेरी इतनी कमाई नहीं है। फिर भी तुम्हें गहनों का शौक है तो मैं तुम्हें आर्टिफिशियल गहने दिला दूंगा। वैसे भी आजकल सोना पहनना खतरे से खाली नहीं है।” शंकर ने उसे मनाने की कोशिश की।
लेकिन ये तो पहली शिकायत थी। जल्द ही शंकर उसकी मांगों से परेशान रहने लगा। सुहानी की जुबान पर हमेशा ये ताने रहते कि उस जैसी हूर की परी को एक कंजूस के साथ निभाना पड़ रहा है। यही नहीं, वो शंकर के ग्रुप को भी कतई पसंद नहीं करती थी। गर्ल पार्टनर्स के साथ उसके डांस वीडियो देखकर घर कलह के मैदान में बदलने लगा।
शंकर ने कई बार समझाने की कोशिश की कि उसका काम ऐसा है जो अकेले के दम पर या केवल पुरुष साथियों के साथ नहीं किया जा सकता। पर सुहानी की नजर में बड़े शहरों के ये चोंचले ‘गलत’ काम करने की आड़ थे। दिन-रात का तनाव बढ़ता ही जा रहा था। धीरे-धीरे ये शंकर के काम पर असर डालने लगा। उसकी क्रिएटिविटी खत्म सी हो गई।
आखिर एक दिन उससे लड़-झगड़कर सुहानी मायके चली गई। बहुत इंतजार और बुलावे के बाद भी वो नहीं आई। जब आई तो दुगुनी रफ्तार से झगड़े शुरू हो गए। परिवार की समस्याओं से भी सुहानी को कोई सरोकार न था। जबकि शैकी अभी भी पहले की तरह शंकर की बहन से उसकी पढ़ाई के बारे में बात करती रहती। अक्सर उसकी मां को अपनी कार में ट्रीटमेंट के लिए ले जाती थी।
एक दिन फ्रस्टेशन में शंकर ने शैकी से सारी बातें कह डालीं। उस दिन उनके अलावा स्टूडियो में और कोई नहीं था। शंकर जीभर कर रोया और शैकी उसे ढाढ़स बंधाती रही। आखिर शंकर रोते-रोते वहीं सो गया। वो शैकी की गोद में सिर रखकर सो रहा था। शैकी के लिए ये बड़ा ही मार्मिक पल था। वो सोते हुए शंकर को जगा न सकी। रात भर वो शंकर का सिर गोद में लिए बैठी रही।
सुबह की पहली किरण के साथ शंकर की नींद एक कर्कश आवाज से खुली। सुहानी की आवाज। वो शैकी को गालियां दिए जा रही थी और शैकी उसकी गलतफहमी दूर करने के लिए सफाई दे रही थी। सुहानी के अनुसार उसने अपने पति को उस कुलटा के साथ रंगे हाथ पकड़ लिया था, जिसके ऊपर वो अपनी सारी कमाई लुटाता रहता था।
“मैं खूब समझती हूं तुम जैसी दो टके की लड़कियों की असलियत। न पहनने का सलीका न खाने का। सरे आम पीना और लड़को की बाहों में बाहें डालकर डांस करना...”
“बस..!” आखिर शंकर के सब्र का बांध टूट गया।
“तुम जिसे दो टके की लड़की कहती हो वो मेरी सबसे अच्छी दोस्त है। उसने सिर्फ मेरे साथ ही नहीं मेरे पूरे परिवार के साथ अपनी दोस्ती निभाई है। काश! मैं इस बात को पहले समझ पाता कि इंसान का दिल, उसकी अच्छाई उसके रहन-सहन, कपड़ों और खान-पान से तय नहीं होती। काश, मैं उसके प्यार को पहले पहचान पाता। हां, वो प्यार करती है मुझसे और आज… और अब मैं भी उससे प्यार करने लगा हूं। तुमको मैं गरीब लगता हूं न! तुम्हें मुझमें लाख कमियां लगती हैं न! तो ठीक है, तुम अलग हो जाओ मुझसे। मैं बुरा आदमी हूं तो बख्श दो मुझे...”
सुहानी शॉक्ड सी शंकर को देखती रही। फिर गुस्से में आग बबूला हो वहां से चली गई।
“मैंने तुम्हारे प्यार की कद्र नहीं की, शायद इसी अपराध का फल है मेरे जीवन का नरक,” कहते हुए शंकर ने शैकी का हाथ अपने हाथों में ले लिया।
“मुझे नहीं पता कि मुझे तलाक कब और किन शर्तों पर मिल सकेगा, पर क्या तुम मेरा इंतजार करोगी?” शैली ने शंकर के आंसू पोछते हुए उसे अपनी बाहों में भर लिया।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें